b'\n_START_ARTICLE_\nArr-litteratur\n_START_PARAGRAPH_\nScar literature, eller arr-litteratur, de s\xc3\xa5redes litteratur (kinesisk: \xe4\xbc\xa4\xe7\x97\x95\xe6\x96\x87\xe5\xad\xa6, pinyin: Sh\xc4\x81ngh\xc3\xa9n W\xc3\xa9nxu\xc3\xa9 -- \xe4\xbc\xa4\xe7\x97\x95 betyr \xc2\xabarr\xc2\xbb) er en sjanger innen kinesisk litteratur som oppstod sent i 1970-\xc3\xa5rene, kort etter Mao Zedongs d\xc3\xb8d. Den skildrer eller er preget av kadrenes og de intellektuelles lidelser under kulturrevolusjonen og i firerbandens velmaktsdager. Det er allmenn enighet om at det navngivende og f\xc3\xb8rste bidraget til denne sjangeren var Lu Xinhuas fortelling Arr (\xe4\xbc\xa4\xe7\x97\x95, Sh\xc4\x81ngh\xc3\xa9n, 1978), som gikk til angrep p\xc3\xa5 offentlig hykleri og korrupsjon. Andre mener at det var Liu Xinwus novelle "Klassel\xc3\xa6reren" (\xe7\x8f\xad\xe4\xb8\xbb\xe4\xbb\xbb) som var den f\xc3\xb8rste scar-litteratur, men denne vurderingen er omstridt. _NEWLINE_De fleste av forfatterne innen denne sjangeren var i tredve- eller f\xc3\xb8rti\xc3\xa5rene p\xc3\xa5 denne tiden; de var l\xc3\xb8nnede forfattere og redakt\xc3\xb8rer, og utgav sine bidrag i statsst\xc3\xb8ttede litteraturtidsskrifter. Det moralske oppr\xc3\xb8r de gav uttrykk for fant stor resonans blant leserne, noe som bidro til sjangerens popularitet._NEWLINE_Veksten av arr-itteraturen sammenfalt med Beijingv\xc3\xa5ren, en periode med st\xc3\xb8rre \xc3\xa5penhet i det kinesiske samfunn. Denne litteraturen er ogs\xc3\xa5 blitt beskrevet som en \xc2\xabannen hundre blomster-bevegelse\xc2\xbb\xc2\xbb. Selv om litteraturen fokuserer p\xc3\xa5 trauma og undertrykkelse, og er blitt beskrevet som for det meste negativ, var kj\xc3\xa6rlighet og troskap viktige temaer. Forfatterne bak den var ikke generelt kritisk til kommunismen, men syntes \xc3\xa5 sette sin lit til at det kinesiske kommunistparti ville klare \xc3\xa5 beriktige fortidens tragiske feilgrep og \xc2\xabfremhevet kj\xc3\xa6rlighet som n\xc3\xb8kkelen til \xc3\xa5 l\xc3\xb8se sosiale problemer\xc2\xbb. Men selv om deres verker ble hyllet som en gjenopplivelse av sosialrealismen i kunsten, representerte den et brudd med sosialistisk litter\xc3\xa6r tradisjon idet den ikke var underlagt partistyrking og heller ikke s\xc3\xa5 seg forpliktet til \xc3\xa5 bidra til den politiske formasjon av massene. _NEWLINE_Arr-litteraturen fikk imidlertid ikke helt frie t\xc3\xb8yler. Den kritiserte jo ofte kommunistpartiet og Mao, og blottla alvorlige sosiale problemer Derfor ble den kritisert av konservative innen partiet s\xc3\xa5 tidlig som i 1979. Hendelser som rettssaken mot Wei Jingsheng signaliserte at det var grenser for den \xc3\xa5pne diskusjon om Partiets tidligere feiltrinn, og etter rettssaken mot Firerbanden kj\xc3\xb8lnet klimaet betraktelig. Etterhvert begynte Partiet \xc3\xa5 gripe inn mot arr-litteraturen som del av en bredere kampanje mot \xc2\xabbourgeois liberalisme\xc2\xbb Deng Xiaoping gav selv markant st\xc3\xb8tte til denne kampanjen, selv om hans egen vei til makten etter forvisningen under kulturrevolusjonen, s\xc3\xa6rlig hans politiske utman\xc3\xb8vrering av hans rival  Hua Guofeng, var i vesenlig grad betinget av den avvisningen av ultravenstremaoisme som arr-litteraturen var s\xc3\xa5 full av og som denne litteraturen bidro til \xc3\xa5 gj\xc3\xb8re allmenn i folkemeningen. Men kampanjen mot arr-litteraturen var annerledes enn de tidligere kampanjer mot liberalisme i Folkerepublikken Kina ved det at kritikerne stort sett n\xc3\xb8yde seg med \xc3\xa5 ford\xc3\xb8mme verkene, og lot de enkelte forfatterne i fred._NEWLINE_Ikke alle verker av forfattere som gjennomlevet kulturrevolusjonen kan klassifiseres som arr-litteratur. Zhang Chengzhi er et eksempel p\xc3\xa5 en som var preget av en idealiserende fremstilling av sine opplevelser under kulturrevolusjonen; hans arbeider som Den svarte gangeren og Elvene i nord er blitt beskrevet som tilbakevisninger av \xc2\xabarr-litteraturens negativisme\xc2\xbb.'